༈ འདྲེན་མཆོག་དགེ་ལེགས་བཞེད་པའི་རྣམ་ཐར་ཚིགས་སུ་བཅད་པ་དངོས་གྲུབ་འདོད་འཇོ་ཞེས་བྱ་བ། མཁྱེན་བརྩེ་ནུས་པར་རབ་ལྡན་སྲིད་གསུམ་གྱི། །བླ་མའི་ཡོན་ཏན་མཆོག་གི་སྤྱི་གཟུགས་སུ། །གྲུབ་པ་འཇམ་དཔལ་དབྱངས་ཞེས་རྒྱལ་བའི་ཞིང་། །ཀུན་ཏུ་ཆེད་དུ་བརྗོད་དེས་ཡིད་དགེར་མཛོད། །གང་སྐུ་ཆོས་དབྱིངས་རོ་གཅིག་གྱུར་ཀྱང་མ་དག་སྣང་ངོར་སྣ་ཚོགས་གཟུགས། །གང་གསུང་གཞོམ་མེད་བརྗོད་པ་བྲལ་ཡང་དབྱངས་བདུན་ཡོངས་རྫོགས་གདངས་སྙན་ཅན། །གང་ཐུགས་མཐའ་བཞི་རྣམ་པར་གྲོལ་ཀྱང་རིགས་མིན་སྤྱོད་པ་ཤེས་རབ་ཅན། །སྲིད་ཞིའི་དཔལ་མགོན་དཔལ་ལྡན་བླ་མར་རབ་དང་དང་བས་ཕྱག་འཚལ་ལོ། །རྒྱལ་བའི་སེམས་ལྡན་སྐལ་པར་ཆོས་ཀྱི་རྣམ་གྲངས་བསྟན། །དེ་ཡང་སྙིང་པོར་རྒྱུད་སྡེ་ཕྱི་ནང་རིམ་པར་མཛད། །ཀུན་ལ་རྡོ་རྗེའི་སློབ་དཔོན་བསྙེན་པ་གྲུབ་པ་ཡི། །གནད་དུ་གསུངས་ཕྱིར་དེ་ཡི་དོན་ལ་གུས་མཆོད་བྱ། །སྐྱེ་སྔོན་བདེན་མཐུས་བློ་གྲོས་ནོར་ཆེན་ལྡན། །དཔལ་ལྡན་དེ་ཡི་སྐུ་གསུང་ཐུགས་མཆོད་ལ། །བདེ་སོགས་གར་ལྟའི་བརྒྱ་བྱིན་སྤྲོ་བ་ཡང་། །ཕྲོགས་དེའི་ཚིག་གིས་ཆོས་རྔ་རྣམ་པར་བརྡུང་། །དེ་ལྟས་བདག་ཉིད་ཆེ་དེའི་ཚུལ། །བརྗོད་པ་རིན་ཆེན་ཆར་པ་དག །འབེབས་ལ་སྲིད་འདིར་མཁས་ཕྱིར་ལྷའི། །མཆེ་བ་དབྱངས་ཅན་སྦྱིན་བཞིན་འདིར། །རྣམ་པར་རྒྱལ་བྱེད་སྐྱེད་ཚལ་འདོད་ཡོན་བཅས། །མཻ་ཏྲི་ཀཱ་འདིར་འཕོས་འདྲའི་ཡུལ་ལྗོངས་ཆེར། །མི་ཐི་ལ་ཡི་མཆོད་སྡོང་བརྒྱ་ཡིས་ཀྱང་། །ཆ་ཙམ་མི་སྐྲུན་གཞལ་མེད་ཆེན་པོ་རུ། །ཐུབ་པའི་གྲགས་ཀྱི་བར་དུ་མ་སྨད་པའི། །རིགས་སུ་བདུད་དང་སྲིད་པའི་མུན་པའི་རི། །སྟུག་པོ་ཀུན་ཀྱང་མིང་ཙམ་ལྷག་པ་རུ། །བྱེད་པའི་སྐལ་པར་ལྡན་དེའི་ལྷུམས་སུ་ཞུགས། །ཟླ་བ་བཅུར་ལོངས་འདམ་སྐྱེས་པདྨ་བཞིན། །མངལ་དྲིས་གོས་སྤངས་གངས་ཅན་མཚོའི་མདུན་ས། །འོངས་སམ་སྙམ་འདྲའི་མཆོད་སྤྲིན་རྣམ་བཀྲ་དང་། །དགེ་མཚན་བརྒྱ་ཕྲག་དུ་མར་བཅས་ཏེ་བལྟམས། །ཉིན་རེར་སྟོབས་བསྐྱེད་རྩལ་སོགས་སྲེད་མེད་བུའི། །རྗེས་སུ་འཆིང་བར་བྱེད་ལ་དུས་ཀུན་ཏུ། །དགྱེས་འཛུམ་འོད་ཀྱི་རྦ་རླབས་དང་བཅས་པར། །འདའ་མཛད་སླར་ཡང་རྐྱེན་གྱི་སྟོབས་ཆེན་པོས། །བསྐུལ་དེ་ཐིག་ལེ་མཆོག་མའི་ཕྱིར་ཚངས་པས། །གདོང་ལྔ་སྤྲུལ་བཞིན་ཁྱིམ་ནས་རབ་ཏུ་བྱུང་། །ཏིང་འཛིན་མི་འཁྲུགས་བྱེ་བས་བདུད་ཀྱི་སྡེ། །ཕམ་བྱེད་ཆོས་ཀྱི་དབང་ཕྱུག་ཆེན་པོ་དེས། །བྱིན་རླབས་དེ་ཡི་ཙ་ཏུརྦྷུ་ཛ་སོགས། །སྲུང་མར་བཀོད་མཐུས་བར་ཆད་ཐམས་ཅད་བསྲེགས། །དེ་ནས་ཡེ་ཤེས་འོད་མཆོག་ལྷག་པའི་ལྷ། །རྩལ་ཞིང་སྒོམ་པས་ཐུགས་ཀྱི་མེ་ལོང་མཐིལ། །མངལ་དྲིས་ཅུང་ཟད་གོས་པའང་དེང་ཉིད་དུ། །དག་ཤེས་ཉིན་རེར་འཕེལ་བ་བཞིན་དུ་གྱུར། །སྙན་ངག་ལུས་རྒྱས་སྒྲ་ཚད་སྡེར་མོ་བཟོ་གསོ་བ། །སྡེབ་སྦྱོར་རལ་ཆེན་མངོན་བརྗོད་ཟློས་གར་གཏན་ཚིག་དང་། །རྩིས་རིགས་བཞི་ཡི་མཆེ་བ་ལྡན་པ་ཆོས་སེངྒེ། །སྨྲ་ངན་གླང་བུའི་ཚོགས་གཞོམ་མཁས་པའི་གོ་སར་བཞག །རྗེ་ཉིད་ཐུགས་རྗེའི་འོད་རྒྱས་བསྐོར་བཞིན་དུ། །བསོད་ནམས་བརྒྱ་ཡིས་བཏེགས་པའི་ཁྲི་རྡོ་རྗེ། །བླ་མ་འཁོར་དང་བཅས་པའི་ཤིས་བརྗོད་ཀྱི། །མེ་ཏོག་འཐོར་ཞིང་རྣམ་པར་འཁོད་པར་གྱུར། །ཡོན་ཏན་དང་མཉམ་ལོ་བར་ཐོས་བསམ་ལ། །ལྷག་པར་བརྩོན་པར་འདི་མཐོང་ཚེ་རྡོ་རྗེའི། །སྐུ་མངའ་ཐར་པའི་རྒྱལ་མཚན་ཅན་དེའང་། །སྐྱེངས་པ་བཞིན་དུ་གནས་འདི་སུས་འགོག་ནུས། །བསྟན་པའི་ཁུར་ཆེན་འདེགས་ལ་གླང་པོ་བཞིན། །དགེ་བར་འཇུག་པ་ངང་མོ་མཚོ་ལ་བཞིན། །སེམས་ཅན་དོན་ལ་མ་ཡི་བུ་ལ་བཞིན། །ཆས་བཞིན་བྱེད་ལ་ཡིད་བཞིན་ནོར་སྦྱིན་བཞིན། །ཡོན་ཏན་ཀུན་ལྡན་རྣམ་འདྲེན་མཆོག་འདི་ཉིད། །དཔའ་བོའི་དབང་པོ་ཀུན་དང་ཌཱ་ཀིའི་ཚོགས། །གསང་བར་སྤྱོད་ལ་དགྱེས་རོལ་ཧི་མ་ལར། །འགོད་བྱེད་པདྨ་ཆེན་པོ་བཞག་པར་གྱུར། །གྲུབ་པའི་མཚོ་གླིང་ཀུན་སྲུང་དམ་ཚིག་ཅན། །ཆོས་ལོངས་སྤྲུལ་སྐུའི་མཁའ་འགྲོ་ཆེན་པོ་རྣམས། །ཁྱོད་མཐོང་བརྒྱལ་ཞིང་སླར་ཡང་དབུགས་དབྱུང་སྟེ། །ཉིད་ཞབས་སྟེགས་བུར་རྣམ་པར་བཀོད་པར་གྱུར། །འཁོར་ལོ་སྡོམ་དང་དཔལ་ལྡན་མཉམ་སྦྱོར་མཆོག །དང་པོའི་སངས་རྒྱས་རྣམས་ཀྱིས་མཆོག་ཐུན་མོང་། །དངོས་གྲུབ་མ་ལུས་སྩོལ་གྱུར་དེ་རྣམས་དང་། །མཚུངས་ཤིང་དབྱེ་བ་མེད་པ་ཉིད་དུའང་གྱུར། །ཞི་དུལ་དེས་བརྩོན་བསླབ་པ་རྣམས་ལྡན་པའི། །སྦྱངས་པའི་ཡོན་ཏན་ལ་གནས་དག་གི་མདུན། །མཚམས་སྤྲིན་གོས་མཚུངས་དམར་སེར་ཆོས་ཀྱི་གོས། །གྲྭ་ཅན་གྱོན་ནས་ཚངས་སྤྱོད་བརྟུལ་ཞུགས་བླངས། །ཁ་ཏོན་བགྱིད་དང་བཅས་པའི་ཚུལ་ཀུན་ལ། །བཀྲ་ཤིས་རྫས་ཀྱི་མདུན་ས་ལྟར་སྒྲིམས་ཤིང་། །གོམས་པའི་སྐད་ཅིག་མི་འགོང་ལ་དད་ནས། །དབྱར་རྔ་ལྷས་མཆོད་སྤྲིན་དུ་སྤེལ་ལམ་སྙམ། །ངེས་པའི་དོན་ལྡན་འཇིག་རྟེན་དབང་ཕྱུག་དངོས། །གྲུབ་པའི་ཁྱུ་མཆོག་ཐུབ་བསྟན་རིན་པོ་ཆེ། །ཀརྐེ་ཏ་ཡི་ཤིང་རྟ་གྱེན་དྲངས་པོར། །འདྲེན་ལ་ཟླ་བྲལ་ཀུན་མཁྱེན་འབྲུག་པ་དང་། །ལྷག་པའི་རྒྱུན་ཀུན་ཤེས་པའི་བློ་གྲོས་གཏེར།། ངག་གི་དབང་ཕྱུག་ཀུན་གྱི་གཙུག་རྒྱལ་མཚན། །ཞབས་སེན་ཀུ་མུ་ཏ་ཡི་གཉེན་པོད་མཛད། །གཉིས་ལ་གུས་དང་དང་བྱས་དེ་ཡི་ཕྱིར། །ཆོས་ཀུན་འབབ་པའི་རིན་ཆེན་འབྱུང་གནས་སུ། །
བསྔགས་ཤིང་མངོན་གྱུར་བདེ་ཆེན་རྒྱལ་པོ་ཆེ། །བསྙེན་ཚེ་ཉིད་ཞལ་རྣམ་གཟིགས་སྒྲིབ་གཉིས་ཀྱི། །མིག་སྨན་རི་ཀུན་ཐ་མར་བརླག་པར་མཛད། །དབང་རྒྱུན་མན་ངག་མནྡ་ར་བའི་ཚལ།། ཐར་མཆོག་ཡལ་ག་ལོ་མར་ལྡན་པ་ཅན། །ཟག་མེད་འཇམ་བུ་ནཱ་དའི་ཟིལ་འཛག་པས། །འདུལ་འོས་ཆོས་ཀྱི་ནོར་བུས་དབུལ་བ་སེལ། །འཇིག་རྟེན་དག་ན་རྒྱལ་པོ་གནས་མང་ཡང་། །ཆོས་ཀྱི་རྒྱལ་པོར་འདྲེན་པ་མེད་པ་དང་། །ས་གཞི་འཆང་བ་མང་བར་རྣམ་གྲགས་ཀྱང་། །རིན་ཆེན་བརྩེགས་པར་འདྲེན་མཐུ་བྲལ་བ་བཞིན། །ཕྲན་ཚེགས་འདོད་པ་སྩོལ་བའི་རིན་པོ་ཆེ།། རྣམ་པར་གྲུབ་པ་མང་ཡོད་སྲིད་དང་ཞིའི། །དངོས་ཀུན་སྩོལ་མཛད་ཡོན་ཏན་གཟི་འོད་ཅན། །རྣམ་འདྲེན་ཁྱོད་ལ་འཁུ་བས་རིང་སྤངས་གྱུར། །མགོན་གཙོ་བསྟན་པའི་ཁུར་མཆོག་འདེགས་པའི་ཕྱིར། །བཤད་ཅིང་སྒོམ་ལ་དཔའ་བའི་ཅི་ཙམ་ནས། །མྱ་ངན་མེད་པས་འདོད་པའི་ཡོན་ཏན་ལས། །སྤྱོད་པ་སྡེ་ལ་སྐྱོང་པ་རྣམ་པར་སྟེར། །སྐྱེ་དགུ་དྲེགས་བྱེད་ལྷ་ཀླུ་མི་མ་ཡིན། །མཐའ་ཡས་ཁམས་ཀྱི་རྒྱལ་ཕྲན་ཡན་ལག་མཆོག །རྒྱན་དུ་སེན་དམར་ལི་ཁྲིའི་མདངས་བཀོད་པ། །གསང་བདག་འབྱུང་པོའི་དགྲ་དེར་དབྱེར་མེད་གྱུར། །རླུང་ལྔ་ཟིན་བསྟེན་དབང་དུ་གྱུར་པ་ཡིས། །ནམ་མཁར་སྐྱིལ་ཀྲུང་བཅས་དང་ཆོ་འཕྲུལ་གྱི། །ཡོན་ཏན་བཞི་ཡིས་སོ་སྐྱེས་དེད་དཔོན་རྣམས། །འདུལ་བར་མཛད་ནས་རྡོ་རྗེའི་ལམ་སོན་གྱུར། །
ནམ་མཁའ་ལྡིང་གི་མཆོད་སྡོང་ལ་འགྲན་པའི། །གཙུག་ལག་ཁང་ཆེན་ཚོན་རྩི་བརྒྱ་ཕྲག་གིས། །མཛེས་བྱས་བལྟ་ཕྱིར་ཉིན་བྱེད་འོང་ཞིང་ཡང་། །མ་བཟོད་ཕྱེ་མའི་རི་ལ་འཛེག་པ་འདྲ། །སྒྲུབ་ནང་རྒྱལ་བའི་སྐུ་མཆོག་རཏྣ་ཡི། །རང་བཞིན་གདུང་དང་ན་བཟའ་ཕྱུར་བ་དེར། །ཀུན་བཟང་མཆོད་རྫས་མ་ཚང་མེད་པར་བཅས། །འཇིག་རྟེན་བདེ་ལེགས་ཚོགས་ཀྱི་རྒྱུ་རུ་མཛད། །
བཻཌཱུ་དཀར་པོ་གླེགས་བུར་ཐིག་ཞུན་མདངས། །ཡི་གེའི་ཕྲེང་བས་མགུལ་མཛེས་བསྟན་བཅོས་ཆེ། །བཅུ་ཕྲག་གཅིག་དང་ཟུང་གིས་འཇིག་རྟེན་གྱི། །བདུད་མུན་བཅོམ་པའི་ཤེས་རབ་རལ་གྲིར་གཏམ། །ཞིང་འདིར་གདུལ་བྱ་རེ་ཞིག་དམན་གཟིགས་ནས། །རྩྭ་ཅན་གྱད་ཡུལ་སཱ་ལའི་དྲུང་དག་ཏུ། །ཐུབ་མཆོག་ཇི་ལྟར་གཤེགས་བཞིན་མཁའ་སྤྱོད་ཆེའི། །གྲོང་ཁྱེར་དམ་པར་རྣམ་པར་བཞུགས་པར་གྱུར། །གཟུགས་སྐུའི་སྣང་བརྙན་ནམ་མཁའི་ནོར་བུ་དེའི། །གཞན་སྣང་ཉེས་པའི་དྲི་མ་ལྷག་མར་བཅས། །བདེ་ཅན་འགྱུར་མེད་སྒྲ་གཅན་གྱིས་ཐོབ་ཚེ། །འོག་མིན་ལོངས་སྤྱོད་རྫོགས་སྐུར་སངས་རྒྱས་གྱུར། །སྐུ་གདུང་ཡིད་བཞིན་ཞུགས་ཀྱི་དུམ་འཁྲུགས་ཀྱི། །དབུས་སུ་མཆོད་ཚེ་གཙང་རིགས་ལྷ་རྣམས་ཀྱིས། །འོད་དང་སྒྲ་བཅས་མེ་ཏོག་ཆེན་པོ་ཀུན། །མཆོད་པའི་སྤྲིན་དུ་རྣམ་པར་བཀོད་པ་བཞིན། །ཚངས་པ་བརྒྱ་བྱིན་ཁྱུ་མཆོག་བཞོན་པ་བཞིན། །བརྒྱ་བྱིན་ལ་སོགས་མིག་མི་འཛུམ་མཐུ་ཆེན། །རྣམས་ཀྱིས་མཆོད་རྫས་དང་བཅས་འོང་བ་ཡིས། །འོད་ཀྱི་པ་ཏྲས་མཐའ་ཀུན་ཕྱུག་པོར་གྱུར། །བསྟན་པ་ཉིད་ལ་ད་བཟོད་ནུ་བོ་ཞེས། །རིག་ནས་གདལ་བྱའི་ཚོགས་ཀྱིས་གདུང་ཁང་པར། །བཅས་པའི་ཞབས་པད་མགོ་བོས་བཏུད་པ་ཡི། །མོག་པོར་བགྱིས་ཀྱང་ཉོན་མོངས་དྲི་མ་དག །གངྒཱ་འཛིན་གང་རིང་ཐོས་སྒྲ་འཛིན་དགའ་སྟོན་ཡང་། །བཅར་ཚེ་གཏུམ་དུ་རུང་མིན་ནོར་བུའི་མཆོག་གང་སྲིད་པ་ཡི། །ཕུན་ཚོགས་མིན་མོད་དེར་བསམ་འདོད་པའི་དངོས་གྲུབ་ཆེ། །སྟེར་ལ་ཉེ་རིང་སྐྱོན་དྲིས་སྤངས་ལ་སྙིང་ནས་དད་། །གང་གི་ལེགས་མཛད་ཡོན་ཏན་ཡོངས་སུ་རྫོགས། །རྡོ་རྗེ་དབྱིངས་ཀྱི་དབང་ཕྱུག་ཆེན་པོ་དེས། །རབ་འབྱམས་ཞིང་རྣམས་ཀུན་ཏུ་བརྗོད་གྱུར་ཀྱང་། །ཆ་ཙམ་ཟད་འགྱུར་ཞེས་པའང་རིང་སྤངས་ལ། །བློ་ཆུང་རྣམས་ཀྱིས་ཅི་ལྟར་བརྗོད་ནུས་སྙམ། །འོན་ཀྱང་མགོན་དེ་ཉིད་ཀྱི་བྱིན་རླབས་པ། །བདག་གིས་ཅི་ལྟར་རྟོགས་པ་དེ་ཙམ་ཞིག །ཕུར་བུས་བློ་ལྟར་དྲང་པོར་བརྗོད་དད་ནས། །རྟོགས་བརྗོད་ལུས་རྒྱས་ངེས་དོན་འཇུག་སྒྲོ་ཅན། །སྙན་ཚིག་བསྟོད་པའི་གདངས་བཅས་དད་པའི་གར། །བསྒྱུར་མཁས་ལེགས་བཤད་གཙུག་ཕུད་ཅན་འདི་བརྩམས། །གཟུར་གནས་ཆེར་རློམ་འགའ་ཡི་ཐུགས་ཀྱི་མཚོ། །ཅུང་ཟད་རྙོག་གྱུར་སྲིད་ཀྱང་ཁེངས་སྤངས་ཤིང་། །བསྟན་ལ་དད་པའི་ངང་མོར་སྤྲུལ་འདི་ལ། །ཉེས་པར་ལྡན་ན་མཁས་རྣམས་བཟོད་པར་མཛོད། །དེ་ཡི་དགེ་བ་དྲི་མེད་སྟོབས་ལྡན་ཞིང་། །མཚན་དཔེའི་མིག་སྟོང་ཡེ་ཤེས་རལ་གྲིའི་སོས། །ཉོན་མོངས་སེམས་ལྡན་ལྷ་མིན་འབྲེག་བྱེད་པའི། །མཆོག་གི་བརྒྱ་བྱིན་ཐོབ་པའི་རྒྱུར་བསྔོའོ། །བདུད་ཀྱི་འཇིགས་འཕྲོག་ཐུབ་པའི་བསྟན་པ་ཡི། །ཐེག་པ་གསུམ་གྱི་རྐང་འཐུང་བདེ་ལེགས་ཀྱི། །འབྲས་ལྡན་འགྲོ་ལ་བུ་ལ་མ་ལྟར་དུ། །བརྩེ་བའི་ལོ་འདབ་ཅན་དེ་རྒྱལ་གྱུར་ཅིག ། དེ་ལྟར་རྒྱལ་བའི་ཞིང་རབ་འབྱམས་སུ་སངས་རྒྱས་རྣམས་ཀྱི་སྨྲ་བ་རྣམས་ཀྱི་གཙུག་གི་ནོར་བུའི་ལན་བརྒྱར་དབང་བསྐུར་བ་ཇི་སྲིད་སེམས་ཅན་ཐམས་ཅད་ཀྱི་སངས་རྒྱས་ཀྱི་སར་མ་བཀོད་ཀྱི་བར་དེར་འགྲོ་བའི་དོན་མཛད་པའི་སྙིང་སྟོབས་ཅན་ངག་གི་དབང་ཕྱུག་ཆེན་པོ་འཇམ་དབྱངས་ཟུར་ཕུད་ལྔ་པ་ཉིད་མིའི་ཚུལ་དུ་བྱོན་པ་རྣམ་པར་འདྲེན་མཆོག་དགེ་ལེགས་ལེགས་པའི་འབྱུང་གནས་ཀྱི་རྣམ་ཐར་ཚིགས་སུ་བཅད་པ་འདི་ནི། བླ་མའི་བཀའ་བཞིན་བསྒྲུབས་པས་དངོས་གྲུབ་ཅི་འདོད་གྲུབ་པ་བསླབ་གསུམ་གྱི་རྒྱུད་མཛེས་པ་ཤེས་རབ་ཆོས་འཕེལ་དང་ངག་དབང་ཚུལ་ཁྲིམས་གཉིས་ཀྱི་ཚིག་གིས་བསྐུལ་བ་ལ་བརྟེན་ནས་རྗེ་དེ་ཉིད་ལ་མི་ཕྱེད་པའི་དད་པ་དང་ལྡན་པ་རིག་པ་འཛིན་པ་དགེ་ལེགས་འཇམ་མགོན་དགྱེས་པའི་དབང་ཕྱུག་བདུད་འཇོམས་གྲུབ་པའི་དཔལ་གྱིས་སྦྱར་བའི་ཡི་གེ་པ་ནི་ཆོས་འཕེལ་ཕུན་ཚོགས་སོ།།
ཕྱིན་ཆད་རྗེས་སུ་འཇུག་པ་ཐམས་ཅད་ཀྱི་ངག་འདོན་ཚད་མར་འདི་ཉིད་བཟུང་ཞིང་།  གཞན་གྱི་བབ་ཅོལ་དུ་སྨྲ་བ་དག་ལ་ཡིད་རྟོན་པར་མ་བྱེད་ཅིག  འདིས་འཁོར་བ་སྡུག་བསྔལ་གྱི་རྒྱ་མཚོ་མྱུར་དུ་སྐེམ་པར་གྱུར་ཅིག།  །།
༼༈ རྗེ་དེ་ཉིད་ཀྱི་དབོན་མཁས་གྲུབ་ཐུབ་བསྟན་ཆོས་དབང་ངམ་དབྱུགས་པ་རྡོ་རྗེར་བསྟོད་པ་རྙེད་ན་འདིར་འཛུད་དོ།།༽